Vermeende plaasmoordenaar sny dak van vangwa oop om te ontsnap sonder dat polisie enige onraad vermoed | SAUK.co.za - Nuus.info
Vermeende plaasmoordenaar sny dak van vangwa oop om te ontsnap sonder dat polisie enige onraad vermoed
Die vermeende moordenaar van dr. Werner Emslie van Lephalale (Ellisras) het Vrydag die dak van ’n polisievangwa oopgesny sodat hy en nog ’n aangehoudene kon ontsnap. Dit sonder dat die polisielede voor in die voertuig enige onraad vermoed het.
Petrus Moyo (27) en Witness Shimango (33), albei onwettige immigrante van Zimbabwe, het in die ry uit die bakkie gespring en in die bosse naby Marken gehardloop toe hulle van die Lephalale-polisieselle na Polokwane geneem is.
Kol. Moatshe Ngoepe, polisiewoordvoerder in Limpopo, sê ’n interne ondersoek word gedoen om vas te stel hoe Moyo en Shimango deur die dak van die polisievangwa kon ontsnap. Hy wou geen verdere besonderhede gee soos wat hulle gebruik het om die dak van die vangwa mee oop te sny nie.
Moyo is aangekla van die moord op Emslie (55) op 20 September verlede jaar op sy plaas buite Lephalale. Hy is op die huis se stoep doodgeskiet.
Dr. Mariëtte Emslie (55), sy vrou, is verskeie kere met ’n mes gesteek en ook geskiet. Sy is ernstig beseer in die aanval.
Die Heritage Protection Group (HPG), ’n misdaadbestrydingsgroep wat uit oudpolisielede bestaan, het Moyo laat Vrydagmiddag opgespoor waar hy in ’n beboste gebied geskuil het.
Spoorsnyers van HPG en private helikopter-eienaars het gehelp met die soektog.
Moyo is in Oktober verlede jaar in Frankfort in die Vrystaat in hegtenis geneem. Hy het in November uit die polisieselle in Lephalale ontsnap en is ’n dag later in hegtenis geneem toe hy by ’n winkelsentrum in die dorp wou inbreek.
Shimango is steeds soek. Hy is aangekla van etlike huisbrake in die Lephalale-gebied.
Moyo staan tereg op aanklagte van moord, poging tot moord, huisbraak, diefstal, ontsnapping uit aanhouding en omdat hy onwettig in die land is.
Ngoepe kon nie sê of daar bykomende veiligheidsmaatreëls getref is om te voorkom dat Moyo weer ontsnap nie.
Enigiemand met inligting oor Shimango kan ao. Oosie Oosthuizen by 082 783 5623 bel.
Categories: Afrikaans, Afrikaner, Boer, Boere, geweld, Inligting, misdaad, moord, Nuus, plaasaanvalle, Plaasmoorde, Polisie, SA-nuus
Tags: afrikaans, Afrikaanse, Afrikaanse Nuus, Afrikaner, Berig, Boer, Boere, Dr. Werner Emslie, Info, Lephalale-polisieselle, moordenaar, Nuus, ontsnap, Petrus Moyo, Plaasaanval, Plaasmoord, plaasmoordenaar, polisievangwa, Regering, South Africa, Suid Afrika, vangwa
« Ramaphosa: Swart boere kán grond bewerk en Suid-Afrika kos gee
Suid-Afika se mediese dilemma »